6.4.2022
SK
Úradný vestník Európskej únie
C 152/173
4.
Konkrétne pripomienky: hospodárska a sociálna úloha lesov 4.1.
Lesy reagujú na rôzne každodenné potreby a poskytujú suroviny pre výrobu priemyselných a spotrebných produktov, priestor pre rekreáciu a zabezpečujú zdravé potraviny na priame použitie v domácnosti.
Lesy teda zohrávajú zásadnú úlohu v biohospodárstve súvisiacom s drevom, ako aj nesúvisiacom s drevom, a zároveň prispievajú k telesnému a duševnému zdraviu.
4.2.
Lesné biohospodárstvo stojí na rôznych hodnotových reťazcoch, ktoré zahŕňajú majiteľov lesov a viaceré druhy priemyselných odvetví a služieb, od podnikateľov v oblasti lesných strojov a prepravy po drevospracujúce spoločnosti, a od miestnych mikropodnikov, družstiev a MSP až po veľké medzinárodné spoločnosti.
Lesné biohospodárstvo preto poskytuje pracovné miesta v mnohých oblastiach a na rôznych miestach, čo má pre vidiecke oblasti veľký význam.
4.3.
Väčšina guľatiny v EÚ sa používa ako priemyselná surovina (polená a vláknina), pričom využívanie dreva ako paliva sa v jednotlivých členských štátoch značne líši (5).
S výnimkou tlačiarenského papiera sa predpokladá nárast globálneho dopytu po tradičných, ako aj nových výrobkoch z dreva.
EHSV odporúča zaistiť, aby normy a štandardy neobmedzovali, ale skôr podporovali používanie výrobkov a stavebných materiálov z dreva, no zároveň zabezpečovali, že spotrebitelia budú správne informovaní o možnom výskyte nedrevených materiálov v týchto výrobkoch prostredníctvom vhodného označovania.
4.4.
Súčasné osvedčené postupy naznačujú, že rôzne druhy stromov a rôzne časti stromov sa používajú na účely a výrobu produktov, na ktoré sa najlepšie hodia, a týmto spôsobom vytvárajú najväčšiu pridanú hodnotu bez plytvania prírodnými zdrojmi.
Väčšina energie z lesného hospodárstva sa získava prostredníctvom prerieďovania, odpadu pri ťažbe dreva alebo vedľajších tokov zo spracúvania dreva.
Celulózky sú dobrým príkladom zariadení, ktoré vyrábajú elektrickú energiu a teplo ako vedľajší produkt.
Vedľajšie toky a odpad sa navyše používajú ako suroviny v existujúcich priemyselných procesoch a čoraz častejšie aj pri výrobe nových bioproduktov.
4.5.
EHSV zdôrazňuje význam intenzívneho vývoja technológií a riešení pre udržateľnú výrobu biomasy odolnú voči zmene klímy, efektívneho využívania energie a materiálov a postupov obehového hospodárstva v rámci hodnotových reťazcov lesného hospodárstva.
Digitálne technológie vrátane umelej inteligencie majú významný potenciál podporovať rozvoj a optimalizáciu lesného hospodárstva, priemyselných procesov, logistiky a interakcie medzi partnermi dodávateľského reťazca.
4.6.
Najďalekosiahlejšie inovácie vedú k tvorbe nových materiálov a produktov vrátane biochemikálií, pokročilých biopalív a textilných vlákien, z ktorých niektoré predstavujú nízkoobjemové výrobky s vysokou pridanou hodnotou.
Vzhľadom na to, že vývoj nových produktov sa často uskutočňuje v rámci existujúcej výroby, tradičné výrobné jednotky vedú k vzniku nových podnikateľských ekosystémov, ktoré zahŕňajú širokú škálu podnikov, najmä MSP.
4.7.
Rozvoj zručností je jedným z predpokladov digitálnej a ekologickej transformácie činností v oblasti lesného hospodárstva.
Je tiež dôležitým nástrojom na zabezpečenie toho, aby sa na nikoho nezabudlo.
Nový dopyt po zručnostiach je potrebné zohľadniť predovšetkým pri odbornom vzdelávaní a vysokoškolskom štúdiu, ako aj pri zabezpečovaní zvyšovania úrovne zručností a rekvalifikácii.
Okrem toho je potrebné zabezpečiť praktické poradenské služby, ktoré pomôžu podnikom, najmä malým podnikom, plniť nové požiadavky.
4.8.
EHSV zdôrazňuje úlohu sociálneho dialógu pri rozvoji zručností a bezpečnosti a ochrany zdravia pri práci.
Vyčlenenie finančných prostriedkov z ESF+ na zlepšenie kvality pracovných miest a dosiahnutie primeraných pracovných podmienok v oblasti biohospodárstva spracovania dreva môže byť prínosom v oblasti boja proti chudobe a znížiť migráciu z vidieckych oblastí.
Zníženie chudoby prispieva aj k zníženiu nelegálneho výrubu, najmä na vykurovanie.
4.9.
Keďže zamestnaniam v oblasti lesného hospodárstva dominujú muži a keďže priemerný vek ľudí v týchto zamestnaniach je relatívne vysoký, je dôležité prilákať do tohto odvetvia viac pracovníčok a podnikateliek, ako aj mladých ľudí.
To si vyžaduje spoluprácu s cieľom rozvíjať imidž lesníctva a drevospracujúceho priemyslu a zvýšiť verejnú osvetu, pokiaľ ide o možnosti, ktoré ponúka moderné biohospodárstvo.
Potrebná je dôveryhodná spoločenská komunikácia aj o spôsoboch a predpokladoch zvyšovania vitality a odolnosti lesov.
(5)
https://ec.europa.eu/eurostat/documents/3217494/12069644/KS-FK-20-001-EN-N.pdf/a7439b01-671b-80ce-85e44d803c44340a?t=1608139005821